b'\n_START_ARTICLE_\nTheseus\n_START_PARAGRAPH_\nTheseus (vanakreeka keeles \xce\x98\xce\xb7\xcf\x83\xce\xb5\xcf\x8d\xcf\x82) oli vanakreeka m\xc3\xbctoloogias Ateena kuninga Aigeuse poeg._NEWLINE_Kord l\xc3\xa4inud lastetu Aigeus Delfi oraakli juurde n\xc3\xb5u k\xc3\xbcsima ning oraakel k\xc3\xa4skinud tal oma veinil\xc3\xa4hkrit enne kojuj\xc3\xb5udmist mitte avada. Kuningas ei saanud oraakli s\xc3\xb5nadest aru ning k\xc3\xbclastas oma s\xc3\xb5pra Troizeni kuningat Pittheust. Kuningas Pittheus m\xc3\xb5istis, et Aigeus sigitab varsti v\xc3\xb5imsa poja ning jootis ta turvalise kojunaasmise puhul peetud peol t\xc3\xa4is ja pani \xc3\xbchte voodisse oma t\xc3\xbctre Aithraga. Enne kojuminemist viis Aigeus raseda Aithra suure kivirahnu jurde, mille alla pani oma m\xc3\xb5\xc3\xb5ga ja sandaalid, ning \xc3\xbctles naisele, et poja s\xc3\xbcnni korral peab ta ootama niikaua, kuni poeg suudab ise kivi liigutada, ja alles seej\xc3\xa4rel v\xc3\xb5ib ta poja  isa \xc3\xb5ukonda saata._NEWLINE_Kui Theseus suureks sai, r\xc3\xa4\xc3\xa4kis ema talle, et ta on Ateena troonip\xc3\xa4rija, ning Theseus t\xc3\xb5i kivi alt m\xc3\xb5\xc3\xb5ga ja sandaalid. Ateenasse j\xc3\xb5udes avastas ta, et tema isa suudab h\xc3\xa4davaevu troonil p\xc3\xbcsida. \xc3\x9chelt poolt piirasid pealtn\xc3\xa4ha lastetut kuningat tema poolvenna Pallase  viisk\xc3\xbcmmend poega,  teiselt poolt v\xc3\xb5imas n\xc3\xb5id Medeia, kes lootis, et Aigeuse p\xc3\xa4rijaks saab tema poeg Medos. Theseus varjas oma p\xc3\xa4ritolu, kuid Medeia tundis ta \xc3\xa4ra ning \xc3\xbcritas Aigeust veenda Theseust m\xc3\xbcrgitama. Theseus p\xc3\xa4\xc3\xa4ses t\xc3\xa4nu sellele, et isa tundis ta \xc3\xa4ra oma m\xc3\xb5\xc3\xb5ga j\xc3\xa4rgi, millega Theseus liha l\xc3\xb5ikas. Medeia p\xc3\xb5genes koos oma pojaga ja Theseus sai kuninga p\xc3\xa4rijaks._NEWLINE_Theseuse eesm\xc3\xa4rgiks oli Ateenas kord majja l\xc3\xbc\xc3\xbca. K\xc3\xb5igepealt tegeles ta Pallase poegadega ning seej\xc3\xa4rel tappis metsiku h\xc3\xa4rja, kes r\xc3\xbc\xc3\xbcstas linnast p\xc3\xb5hja pool asuvat Maratoni._NEWLINE_Theseuse tuntuim v\xc3\xa4gitegu oli maa vabastamine andamist, mida iga \xc3\xbcheksa aasta j\xc3\xa4rel pidi saatma Kreeta saare kuningale Minosele. Iga \xc3\xbcheksa aasta j\xc3\xa4rel saadeti Minosele seitse neidu ja seitse noormeest, kelle ta s\xc3\xb6\xc3\xb6tis oma abikaasa ebatavalisele koletisest j\xc3\xa4rglasele Minotaurosele. Minotauros elas Daidalose ehitatud Lab\xc3\xbcrindis. Mitte \xc3\xbckski hing ei olnud suutnud Lab\xc3\xbcrindis \xc3\xb5iget teed leida ja kui Theseus soovis vabatahtlikult Minotaurose vastu minna, valdas tema isa suur ahastus._NEWLINE_Knossoses asuvas Minose palees andis jumalanna Aphrodite Theseusele liitlase Kreeta kuningat\xc3\xbctre Ariadne n\xc3\xa4ol, kes kangelasse armus. Ariadne andis Theseusele l\xc3\xb5ngakera, et ta Lab\xc3\xbcrindis \xc3\xa4ra ei eksiks. Theseus sidus l\xc3\xb5ngaotsa sissek\xc3\xa4igu juurde kinni, tungis Lab\xc3\xbcrinti, surmas Minotaurose ja leidis seej\xc3\xa4rel l\xc3\xb5nga abil v\xc3\xa4ljap\xc3\xa4\xc3\xa4su. Tapnud Minose, hakkas ta koos Ariande ja teiste kaasmaalastega tagasi Ateena poole purjetama. Printsessi j\xc3\xa4ttis ta l\xc3\xa4heduses asuvale Dia saarele._NEWLINE_Enne kui Theseus Minotaurost tapma l\xc3\xa4ks, oli ta oma isale \xc3\xb6elnud, et kui k\xc3\xb5ik l\xc3\xb5peb \xc3\xb5nnelikult, siis t\xc3\xb5stab ta laevale valged purjed. \xc3\x95nnetuse puhul j\xc3\xa4etakse aga laevale mustad purjed peale. Ateenale l\xc3\xa4henedes unustas Theseus aga purjed vahetada ja s\xc3\xb5itis mustade purjedega. Aigeus, kes kogu aja ootas kaldal laeva, n\xc3\xa4gi musti purjesid ja otsustas selle j\xc3\xa4rgi, et Theseus on hukkunud, ning viskus meeleheites merre._NEWLINE_\xc3\x9ckskord r\xc3\xb6\xc3\xb6vis Theseus Zeusi t\xc3\xbctre Helena, et temaga abielluda. Kuid neiul olid v\xc3\xb5imsad vennad dioskuurid, kes v\xc3\xb5itsid ateenlased ja pagendasid Theseuse tema kodulinnast. Theseus suri Skyrose saarel. Sealne kuningas l\xc3\xbckkas ta kaljult alla, sest ta kartis sellise v\xc3\xb5imsa mehe kohalolekut. \xc3\x9che legendi kohaselt t\xc3\xb5i Ateena laevastikujuht Kimon 5. sajandil eKr Theseuse kondid Skyroselt tagasi Ateenasse, kus need pandi hoiule p\xc3\xbchamusse.'